2.		Postúpenie veci inému vecnému príslušnému správnemu
			orgánu toho istého stupňa na základe žiadosti účastníka
			konania (§ 8 ZoSK a § 55 ZoP)
Okresný úrad Prešov, odbor všeobecnej vnútornej správy
Námestie Ľ. Štúra č. 2
080 01 Prešov
Okresný úrad 
Odbor všeobecnej vnútornej správy
Komenského ul. č. 43
010 01 Žilina
Č. j.: A/2023/00654-Bd
V Prešove dňa 15. 3. 2023
Vec: Postúpenie veci
Na základe žiadosti účastníka konania Milana Drotára, prechodne bytom v Žiline, Národná ul. č. 26, PSČ 010 01, vo veci prerokovania a rozhodnutia o priestupku proti verejnému poriadku podľa § 47 ods. 1 písm. f) zákona č. 372/1990 Zb. o priestupkoch v platnom znení, ktorého sa mal Milan Drotár dopustiť tým, že porušil podmienky určené na ochranu verejného poriadku pri konaní kultúrneho podujatia v športovej hale v Prešove, postupuje Okresný úrad, OVVS v Prešove vec na vybavenie Vám v súlade s ustanovením § 8 zákona č. 71/1967 Zb. o správnom konaní v platnom znení a § 55 ods. 3 zákona č. 372/1990 Zb. o priestupkoch v platnom znení.
Účastník konania p. Milan Drotár odôvodnil svoju žiadosť o postúpenie veci na vybavenie inému vecne príslušnému správnemu orgánu tým, že vzhľadom na miesto jeho pracoviska a prechodného pobytu, ktoré je v Žiline a zdržiava sa tam v pracovných dňoch, bolo by pre neho výhodnejšie, aby bol prerokovaný priestupok a rozhodovanie o ňom v Žiline.
Postúpenie veci neodporuje zákonu, preto Okresný úrad, OVVS v Prešove postupuje vec Okresnému úradu, OVVS v Žiline na prerokovanie a rozhodnutie vo veci.
pečiatka a podpis zodpovedného zamestnanca
Okresný úrad, odbor všeobecnej vnútornej správy, Prešov
Príloha:
1.	Spisový materiál vo veci č. A/2023/00654-Bd – 6 listov
co: Milan Drotár, Národná ul. č. 26, 01001 Žilina
JUDr. Jana Nováková, vedúca odboru VVS
Poznámka
Podľa § 55 ods. 3 zákona o priestupkoch môže miestne príslušný správny orgán postúpiť vec na prerokovanie a rozhodovanie inému vecne príslušnému správnemu orgánu, v ktorého územnom obvode má účastník konania (priestupca) pracovisko alebo sa v ňom zdržiava. K takémuto postúpeniu veci nie je potrebný súhlas účastníkov, ani správneho orgánu, ktorému sa vec postupuje. Takýto postup nevyplýva zo všeobecného právneho predpisu pre správne konanie – § 8 zákona o správnom konaní v platnom znení, ale z osobitného právneho predpisu, ktorým je v tomto prípade zákon o priestupkoch.